Doktor Gréja
Salebeting Gréja Katulik Roma, satunggiling Dhoktor Gréja punika satunggiling teolog ingkang ajaranipun sampun maringaken kauntungan kanggé sadaya Gréja Kristen lan ingkang ajaranipun sarta kagesanganipun ingkang salèh dipunproklamasikaken déning Paus utawi déning satunggiling konsili ekumenis. Bebungah punika arang sanget dipunparingaken, namung sasampunipun tilar donya lan sasampunipun kanonisasi. Dèrèng wonten konsili ekumenis ingkang migunakaken hak prerogatifipun salebeting mroklamasikaken satunggiling Dhoktor Gréja.

Awalipun, pratélan punika namung nyakup teolog Kilèn Ambrosius, Augustinus saking Hippo, Hieronimus, lan Paus Gregorius I, ingkang dipuntetepaken taun 1298. Dhoktor Wétan, Athanasius, Basil, Yohanes Krisostomus, lan Gregorius Nazianzus dipuntetepaken taun 1568 sesarengan kaliyan Thomas Aquinas. Tiga dhoktor pungkasan ingkang nembé dipunwara-warakaken sadaya wanita.

Karya saking para Dhoktor punika kathah variasi subyèk lan wangun. Sapérangan punika panyerat serat-serat lan prajanjian cekak (kados Gregorius lan Ambrosius). Sanèsipun nyerat teologi mistik (kados Katarina Siena, Yohanes Salib). Kathah dhoktor ingkang damel manéka seratan kanggé mbéla Gréja saking ajaran sesat (kados Augustinus, Bellarminus). Augustinus ugi nyerat otobiografi pisanan donya ('Pangakenan-pangakenan'). "Sajarah Gréja Tiyang Inggris" karya Bede maringaken informasi ingkang saé piyambak prakawis Inggris nalika awal Abad Pertengahan. Teolog sistematika kalebet filsuf "Skolastik" Anselmus, Albertus Magnus, lan Thomas Aquinas. Seratan-seratan saking Dhoktor awal maringaken pamahaman ingkang saé dhumateng kakristenan perdhana.

Gréja Katulik ndaftar 33 Dhoktor Gréja; tanggal promosi dados Dhoktor ugi kacathet, yèn sumadiya. Santo ingkang dipuntengeri kanthi tetenger lintang ugi dipunvenerasi déning Ortodoks Wétan, nanging Gréja Ortodoks Wétan piyambak boten migunakaken istilah Dhoktor Gréja.

 St. Gregorius Agung - 1298*
 St. Ambrosius (l.k. 340 - 4 April, 397) - 1298* 
 St. Augustinus - 1298*
 St. Hieronimus - 1298*
 St. Yohanes Krisostomus - 1568*
 St. Basil - 1568*
 St. Gregorius Nazianzus - 1568*
 St. Athanasius - 1568*
 St. Thomas Aquinas (1225 - 7 Maret 1274) - 1568
 St. Bonaventura - 1588
 St. Anselmus (1033 utawi 1034 - 21 April, 1109) - 1720
 St. Isidorus (560 - 4 April, 636) - 1722*
 St. Petrus Krisologus - 1729*
 St. Leo Agung - 1754*
 St. Petrus Damianus - 1828
 St. Bernard - (1090 - 21 Agustus, 1153) 1830
 St. Hilarius Poitiers - 1851*
 St. Alphonsus Liguori - 1871
 St. Fransiskus de Sales - (1567 - 1622) 1877
 St. Kirilus Alexandria (376 - 444) - 1883*
 St. Kirilus Yerusalem (315 - 386) - 1883*
 St. Yohanes Damaskus - 1883*
 Venerabilis Bede - (672 - 735) 1899*
 St. Efraim - 1920*
 St. Petrus Kanisius - 1925
 St. Yohanes Salib - 1926
 St. Robertus Bellarminus - 1931
 St. Albertus Magnus - 1931
 St. Antonius Padua - 1946
 St. Laurentius Brindisi - 1959
 St. Teresa Avila - 1970
 St. Katarina Siena - 1970
 St. Thérèse saking Lisieux - 1997

* Ugi dipunormati déning Ortodoks Wétan.

Ugi pirsani 
 Bapak Gréja

Pranala njawi 
 Doctors of the Catholic Church

 
Artikel mawa basa krama